Lugdiens vlieg weer direk tussen Kaap, Hongkong | Netwerk24
Lugdiens vlieg weer direk tussen Kaap, Hongkong
Deur William Horne 15 April 2019 14:18
Die Cathay Pacific-lugdiens sal vanjaar weer sy spesiale Kerstyd-vlugte instel wat direk tussen Kaapstad en Hongkong vlieg.
Vliegtuie van Cathay Pacific staan op die Hongkongse Internasionale Lughawe. Foto: Getty Images
Die direkte vlug van 13,8 uur lank is in 2018 vir die eerste keer beskikbaar gestel en het tot 'n 10%-toename in reise tussen die twee bestemmings gelei.
"Die Kaapstadse Air Access-vennootskap (CTAA) is baie opgewonde oor hierdie aankondiging en die hupstoot wat dit vir die Wes-Kaapse ekonomie sal bied," sê Tim Harris, uitvoerende hoof van Wesgro, Maandag in 'n verklaring.
Beverley Schäfer, Wes-Kaapse LUR vir ekonomiese geleenthede, sê dit bied 'n goeie geleentheid vir toerisme en sake in die twee stede gedurende so 'n belangrike tyd van die jaar. Sy sê dat dié middelpunt van handel ook die "poort tot die res van Asië is, wat ons in staat stel om toerisme en handel tussen verskeie kern- Asiatiese streke te bevorder".
Die vlugte is vanaf November vanjaar tot Januarie volgende jaar beskikbaar. Drie vlugte per week sal op Maandae, Woensdae en Vrydae vertrek vanaf die Kaapstadse Internasionale Lughawe en op dieselfde dae uit Hongkong arriveer.